text: 147 km/t: Kørte ræs på landevej 
  14 februar 2018 kl. 21.55
  En bilist gik i politiets fartfælde med et ordentligt brag, da færdselspolitiet onsdag målte farten på Grindstedvej ved Hovborg.
  147 km/t. Det var dagens højeste hastighed ved en fartmåling på Grindstedvej nær Hovborg -  en landevej, hvor man må køre 80 km/t.
  Den høje fart resulterer i en betinget frakendelse af kørekortet og en bøde på 5.500 kroner til føreren, som også kan se frem til en kontrollerende køreprøve.
  Knud Reinholdt, vicepolitiinspektør, Færdselspolitiet, Syd- og Sønderjyllands Politi: "Når man kører med så høj en hastighed på glatte veje, er der stor risiko for, at der sker uheld."
  Knud Reinholdt, vicepolitiinspektør ved færdselspolitiet i Syd- og Sønderjylland, siger til TV SYD, at 147 km/t er en meget høj hastighed på en strækning, hvor man må køre 80 km/t. 
  Den hastighed kan få fatale konsekvenser. 
  - Når man kører med så høj en hastighed på glatte veje, er der stor risiko for, at der sker uheld, understreger han.
  Borgerne har sandsynligvis kontaktet kommunen
  Knud Reinholdt, vicepolitiinspektør, Færdselspolitiet, Syd- og Sønderjylland: "147 km/t er jo en høj hastighed, og det er blandt andet grunden til, at vi er der. Og vi kommer igen."
  Målingen i dag foregik på en strækning, som politiet normalt ikke kontrollerer. Det er ifølge Knud Reinholdt formentlig en fartkontrol, der er bestilt af borgere i området, som er bekymrede for farten på stedet.
  Og selvom langt de fleste i dag holdt sig under fartgrænsen, var målingen altså ikke helt uden grund.
  - 147 km/t er jo en høj hastighed, og det er blandt andet årsagen til, at vi er der. Og vi kommer igen, siger Knud Reinholdt.
  